


	Europa-Parlamentet
2024-2029
	[image: EP logo RGB_Mute]



VEDTAGNE TEKSTER

[bookmark: TANumber][bookmark: _GoBack]P10_TA(2024)0052
Den stigende og systematiske undertrykkelse af kvinder i Iran
[bookmark: DocNumber]
[bookmark: PE]PE766.502
[bookmark: Sujet][bookmark: References]Europa-Parlamentets beslutning af 28. november 2024 om den stigende og systematiske undertrykkelse af kvinder i Iran (2024/2951(RSP))
[bookmark: TextBodyBegin]Europa-Parlamentet,
–	der henviser til forretningsordenens artikel 150, stk. 5, og artikel 136, stk. 4,
A.	der henviser til, at omfanget af Den Islamiske Republik Irans og dens moralpolitis systematiske krænkelser af kvinders rettigheder ikke er faldet under præsident Pezeshkian;
B.	der henviser til, at den iranske regering indførte obligatorisk brug af slør i 1983; der henviser til, at loven om beskyttelse af familien gennem fremme af hijab og sædelighed blev godkendt af Vogternes Råd i september 2024, og at den yderligere vil styrke regeringens undertrykkelse af kvinder; der henviser til, at kvinder, der optræder offentligt uden hovedtørklæde, ofte chikaneres, fængsles, tortureres og endda dræbes;
C.	der henviser til, at Ahoo Daryaei blev chikaneret af sikkerhedsstyrker på universitetet på grund af en formodet krænkelse af bestemmelserne om hovedtørklæde; der henviser til, at Daryaei i en modig og trodsig handling tog sit tilbageværende tøj af i protest og derefter blev tilbageholdt og ligesom utallige andre kvinder blev betegnet som "psykisk uegnet" og anbragt på en psykiatrisk facilitet;
D.	der henviser til, at den iranske regering har meddelt, at den har til hensigt at åbne en såkaldt behandlingsklinik for kvinder, der modsætter sig den strenge lovgivning om hijab; der henviser til, at sygeliggørelse af modstand er en del af de iranske myndigheders systematiske indsats for at kvæle kvinders autonomi og straffe dem, der modsætter sig diskriminerende love såsom obligatorisk slør og kønsopdeling;
E.	der henviser til, at memorandummet fra 1991 om Bahá'i-spørgsmålet, der blev undertegnet af den øverste leder Ayatollah Ali Khamenei, opfordrer til, at "fremskridt og udvikling" i Bahá'í-trossamfundet "bremses"; der henviser til, at i marts og april 2024 var mindst 72 af de 93 personer fra Bahá'í-trossamfundet, der blev indkaldt til domstolene eller fængslet, kvinder;
1.	fordømmer på det kraftigste den stigende og systematiske undertrykkelse af kvinder i Iran gennem love og bestemmelser, der i alvorlig grad begrænser deres frihedsrettigheder og rettigheder; beklager, at myndighederne har tilbageholdt Ahoo Daryaei og stemplet hende som "psykisk uegnet" og anbragt hende i en psykiatrisk facilitet; mener, at undertrykkelse af kvinder, der udfordrer systemets politik, gennem psykiatrisk indespærring er en torturhandling;
2.	opfordrer de iranske myndigheder til at ophæve al lovgivning, der diskriminerer kvinder og piger, og til hurtigst muligt at afskaffe "moralpolitiet" og alle andre undertrykkende organer;
3.	fordømmer på det kraftigste forfølgelsen af etniske og religiøse mindretal; opfordrer til øjeblikkelig og betingelsesløs løsladelse af alle kvinderettighedsforkæmpere og ofre for vilkårlig tilbageholdelse, herunder kvinderne Neda Emadi og Parastoo Hakim fra Bahá'í-trossamfundet samt EU-borgere;
4.	gentager sin opfordring til Rådet om at udpege Den Islamiske Revolutionsgarde som en terrororganisation og bemærker, at den regionale appeldomstol i Düsseldorfs afgørelse om synagogeangrebet i Bochum i 2022 nu giver det nødvendige retsgrundlag herfor;
5.	opfordrer indtrængende den iranske regering til at give ubegrænset adgang til FN's undersøgelsesmission og den særlige rapportør om menneskerettighedssituationen i Iran; opfordrer til en fornyelse og udvidelse af dens mandat til at omfatte en ansvarlighedsmekanisme;
6.	opfordrer EU og dets medlemsstater til at støtte bevægelsen "Kvinder, Liv, Frihed";
7.	pålægger sin formand at sende denne beslutning til Kommissionen, Rådet, næstformanden for Kommissionen/Unionens højtstående repræsentant for udenrigsanliggender og sikkerhedspolitik, Den Islamiske Rådgivende Forsamling og Den Islamiske Republik Irans øverste leder.

